**Peter Quenneville** (s. 9. maaliskuuta 1994 Edmonton, Alberta, Kanada) on kanadalainen jääkiekkoilija, joka pelaa Norjan pääsarja Fjordkraft-ligaen-joukkue Storhamar Ishockeyssa. Hän on pelipaikaltaan oikea laitahyökkääjä, mutta Quenneville osaa pelata myös keskellä. Hänen aiemman seuransa, SM-liigajoukkue Saimaan Pallon urheilutoimenjohtaja Antti Tuomenoksan mukaan Quenneville on maalintekijätyyppi, joka tuo hyvällä laukauksellaan vaihtoehtoja ylivoimapelaamiseen. Hän laukoo oikealta.

Ura
---

### Seuraura

Quenneville loi suurimman osan junioriurastaan Kanadan Albertan Sherwood Parkissa. Prince George Cougars varasi hänet 69. pelaajana WHL:n varaustilaisuudessa 2009. Quenneville vietti vuodet 2010–2012 kuitenkin AJHL-junioriliigan Sherwood Park Crusadersissa, jotta hän voisi pelata jatkossa Yhdysvaltain yliopistosarjoissa. Kaudella 2011–2012 Quenneville voitti Crasadersin sisäisen piste- ja syöttöpörssin tehoilla 31+50=81, joilla hän sijoittui koko AJHL:n pistepörssissä kolmanneksi. Quenneville valittiin kauden päätteeksi liigan arvokkaimmaksi pelaajaksi ja Pohjoisen divisioonan tähdistökentälliseen.

Dubuque Fighting Saints varasi Quennevillen 13. pelaajana USHL:n varaustilaisuudessa 2012. Hän siirtyi joukkueeseen kaudeksi 2012–2013. Quenneville oli Fighting Saintsin toiseksi paras pistemies Mike Szmatulan jälkeen tehoilla 33+37=70, joilla hän sijoittui koko USHL:n maalipörssissä viidenneksi ja jakoi pistepörssin kahdeksannen sijan Fargo Forcen Dominic Toninaton ja Brendan Harmsin kanssa. Quenneville pelasi kauden aikana myös USHL/NHL Top Prospects Gamessa. Hän voitti kauden päätteeksi Clark Cupin ja Quenneville valittiin liigan toiseen tähdistökentälliseen.

Columbus Blue Jackets varasi Quennevillen seitsemännellä kierroksella 195. pelaajana NHL:n varaustilaisuudessa 2013. Kaudeksi 2013–2014 hän siirtyi Quinnipiacin yliopistojoukkueeseen. Quenneville pelasi siellä vain viisi ottelua, kunnes marraskuussa 2013 hän päätti siirtyä WHL-junioriliigan Brandon Wheat Kingsiin, joka hankki siirron yhteydessä Quennevillen pelaajaoikeudet hänet varanneelta Prince George Cougarsilta. Joukkueessa pelasi jo ennestään Quennevillen pikkuveli John. Peter Quenneville teki loppukaudella runkosarjassa 44 ottelussa 52 tehopistettä. Kaudella 2014–2015 hän nousi joukkueensa kapteeniksi ja oli Wheat Kingsin toiseksi paras pistemies Tim McGauleyn kanssa tehoilla 28+47=75. Pudotuspeleissä Quenneville oli kymmenellä osumallaan joukkueen paras maalintekijä Jayce Hawrylukin ja pikkuveljensä John Quennevillen kanssa. Wheat Kings eteni aina Ed Chynoweth Cup -finaaleihin saakka, mutta mestaruuden vei kuitenkin Kelowna Rockets otteluvoitoin 4–0.

Kesällä 2015 Quenneville haki ensisijaisesti pelipaikkaa SM-liigasta. Hänen agenttina Darryl Wolski luonnehti liigasta:

> »Ihmisiä jotka tietävät eurooppalaisesta kiekkoilusta sanovat sitä, että Suomessa kyseinen sarja on lähimpänä NHL:ää sen tyylin, pelin ja valmentamisen kautta. Moneltakin osin siis. Esimerkiksi taklaaminen sun muu paistaa myös läpi ja meidän mielestämme se on erittäin hyvä liiga. Se on kilpailukykyinen, siellä maksetaan kohtuullisesti ja siellä pidetään nuorista pelaajista.» 
> 
> 

Quenneville ei kuitenkaan siirtynyt Suomeen, vaan hän teki syyskuussa vuoden mittaisen AHL-sopimuksen hänet varanneen Columbus Blue Jacketsin farmijoukkueen, Lake Erie Monstersin kanssa. Hän pelasi joukkueessa kauden 2015–2016 aikana kuitenkin vain yhden ottelun ja Quennevillen kausi eteni pääosin ECHL-liigan Cincinnati Cyclonesin vahvuudessa. Kaudeksi 2016–2017 hän siirtyi vuoden mittaisella sopimuksella Tanskan Metal Ligaenin Aalborg Piratesiin. Quenneville voitti tehoilla 30+19=49 koko liigan maalipörssin ja oli joukkueensa paras pistemies. Metal Ligaenin pistepörssissä hän sijoittui neljänneksi.

Kaudeksi 2017–2018 Quenneville siirtyi vuoden mittaisella sopimuksella Tšekin Extraligan HC Pardubiceen. Hän teki 12 pelaamassaan ottelussa kuitenkin vain tehot 2+1=3. Quenneville ei onnistunut tekemään yhtään tehopistettä viidessä viimeisessä ottelussaan. Marraskuussa 2017 hänen sopimuksensa lopulta purettiin. Seuraavana päivänä Quennevillen ilmoitettiin siirtyvän loppukauden kattavalla ja joulutaukoon asti kestävän try-outin sisältävällä sopimuksella SM-liigajoukkue Saimaan Palloon. Hän pelasi siellä yhdeksän ottelua tehopistein 3+1=4, mutta Quennevillen koejakso ei lopulta tuottanut jatkosopimusta. Runsas viikko myöhemmin hän palasi loppukauden sopimuksella Tanskan Metal Ligaenin Aalborg Piratesiin.

### Maajoukkueura

Quenneville edusti Canada Westin joukkuetta alle 19-vuotiaiden World Junior A Challengessa vuonna 2011, jolloin hän voitti kultaa.

Muuta
-----

Quennevillen pikkuveljet John ja David ovat myös jääkiekkoilijoita. John pelaa hyökkääjänä NHL-joukkue New Jersey Devilsin organisaatiossa ja puolustajana pelaavalla Davidilla on New York Islandersin NHL-varaus vuodelta 2016. Veljesten pikkuserkku Joel Quenneville pelasi omalla urallaan puolustajana yli 800 NHL-ottelua ja hän toimii nykyään NHL-joukkue Chicago Blackhawksin päävalmentajana. Joel on johdattanut seuran kolmeen Stanley Cupiin. Lisäksi veljesten täti Sheena Burletoff on naimisissa New York Islandersin NHL-joukkueen puolustaja Johnny Boychukin kanssa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2010–2011 | Sherwood Park Crusaders | AJHL | 54 | 6 | 16 | 22 | 8 | 3 | 0 | 0 | 0 | 0 |
| 2011–2012 | Sherwood Park Crusaders | AJHL | 53 | 31 | 50 | 81 | 22 | 10 | 4 | 4 | 8 | 10 | Ykköstähdistö |
| 2012–2013 | Dubuque Fighting Saints | USHL | 63 | 33 | 37 | 70 | 18 | 9 | 6 | 3 | 9 | 2 | Kakkostähdistö |
| 2013–2014 | Quinnipiac Univ. | NCAA | 5 | 0 | 4 | 4 | 2 | – | – | – | – | – |
|  | Brandon Wheat Kings | WHL | 44 | 21 | 30 | 51 | 10 | 8 | 1 | 3 | 4 | 4 |
| 2014–2015 | Brandon Wheat Kings | WHL | 72 | 27 | 48 | 75 | 20 | 19 | 10 | 10 | 20 | 4 |
| 2015–2016 | Lake Erie Monsters | AHL | 1 | 0 | 0 | 0 | 0 | – | – | – | – | – |
|  | Cincinnati Cyclones | ECHL | 58 | 11 | 15 | 26 | 34 | – | – | – | – | – |
| 2016–2017 | Aalborg Pirates | Tanska | 45 | 30 | 19 | 49 | 26 | 7 | 1 | 2 | 3 | 27 |
| 2017–2018 | HC Pardubice | ČEL | 12 | 2 | 1 | 3 | 25 | – | – | – | – | – |
|  | SaiPa | SM-liiga | 9 | 3 | 1 | 4 | 2 | – | – | – | – | – |
|  | Aalborg Pirates | Tanska | 12 | 6 | 4 | 10 | 8 | 17 | 9 | 3 | 12 | 4 |
| 2018–2019 | Sparta Warriors | Norja | 48 | 20 | 30 | 50 | 28 | 6 | 3 | 3 | 6 | 0 |
| 2019–2020 | Rapid City Rush | ECHL | 51 | 24 | 34 | 58 | 24 | – | – | – | – | – |
|  | Rockford IceHogs | AHL | 7 | 0 | 0 | 0 | 0 | – | – | – | – | – |
| 2020–2021 | Rapid City Rush | ECHL | 68 | 28 | 40 | 68 | 20 | – | – | – | – | – |
| 2021–2022 | Lausitzer Füchse | DEL2 | 52 | 32 | 48 | 80 | 26 | – | – | – | – | – |
| 3 kausi | yhteensä | ECHL | 177 | 63 | 89 | 152 | 78 | – | – | – | – | – |
| 2 kautta | yhteensä | Tanska | 57 | 36 | 23 | 59 | 34 | 24 | 10 | 5 | 15 | 31 |
| 2 kausi | yhteensä | AHL | 8 | 0 | 0 | 0 | 0 | – | – | – | – | – |
| 1 kausi | yhteensä | ČEL | 12 | 2 | 1 | 3 | 25 | – | – | – | – | – |
| 1 kausi | yhteensä | SM-liiga | 9 | 3 | 1 | 4 | 2 | – | – | – | – | – |

Lähteet
-------

* Peter Quenneville The Internet Hockey Databasessa (englanniksi)
* Peter Quenneville *Elite Prospects*. Everysport Media Group AB.  (englanniksi)

### Viitteet

1. 1 2  Larsen, Mike: Pistol Pete is back *aalborgpirates.dk*.  21.12.2017. Aalborg Pirates A/S. Viitattu 22.12.2017. (tanskaksi)
2. 1 2 3 4  Peter Quenneville The Internet Hockey Databasessa (englanniksi)
3. 1 2 3 4 5 6 7  Peter Quenneville *Elite Prospects*. Everysport Media Group AB.  (englanniksi)
4. 1 2  Huippuvalmentajan sukulainen SaiPan vahvuuteen *Jatkoaika.com*.  10.11.2017. Jatkoaika r.y. Viitattu 10.11.2017.
5. ↑  Brandon Adds Another Quenneville  5.11.2013. Brandon, MB.:  Brandon Wheat Kings. Viitattu 10.11.2017. (englanniksi)
6. ↑  Lupaava kanadalaishyökkääjä saapumassa Liigaan – "Sarja lähimpänä NHL:ää" *suomikiekko.com*.  12.8.2015. Nordic Sport Media. Viitattu 10.11.2017.
7. ↑  Suunnitelmiin muutos – kanadalainen NHL-lupaus ei saavu Suomeen *suomikiekko.com*.  18.9.2015. Nordic Sport Media. Viitattu 10.11.2017.
8. ↑  Viime kesänä Liigaan huhuiltu kanadalaislupaus siirtyy Tanskaan *suomikiekko.com*.  19.7.2016. Nordic Sport Media. Viitattu 10.11.2017.
9. ↑  Hrabal, Jan: Střelec Peter Quenneville míří do Dynama *hcdynamo.cz*.  7.7.2017. Pardubice:  Hockey Club Dynamo Pardubice, a.s. & eSports.cz, s.r.o. Viitattu 10.11.2017. (tšekiksi)
10. ↑  Hrabal, Jan: Dynamo po dohodě opouští Peter Quenneville *hcdynamo.cz*.  9.11.2017. Pardubice:  Hockey Club Dynamo Pardubice, a.s. & eSports.cz, s.r.o. Viitattu 10.11.2017. (tšekiksi)
11. ↑  Seppä, Lassi: Quennevillen koeaika ei tuottanut sopimusta *Jatkoaika.com*.  12.12.2017. Jatkoaika r.y. Viitattu 12.12.2017.
12. ↑  Liigasta lähtöpassit saanut ulkomaalaisvahvistus löysi heti uuden osoitteen *suomikiekko.com*.  21.12.2017. Nordic Sport Media. Viitattu 22.12.2017.